<classify> MVUA kubwa zinazoendelea kunyesha sehemu mbalimbali nchini zimesababisha maafa baada ya radi kuua mtoto wilayani Arumeru mkoani Arusha na watu tisa kufa kwa mafuriko wilayani Sengerema Mkoa wa Mwanza.Mvua kubwa iliyokuwa ikinyesha mkoani Arusha juzi na kuambatana na radi imesababisha kifo cha mtoto mwenye umri wa miaka 14, Mejoole Melau aliyekuwa akiishi Sambasha wilayani Arumeru, na kujeruhi watu wengine sita.Kwa mujibu wa taarifa iliyotolewa na Mkuu wa Wilaya ya Arumeru, Jerry Muro, mvua hiyo ilianza kunyesha majira ya jioni na kuambatana na radi.Alisema kifo hicho kimeleta simanzi kubwa kwa familia na wakazi wa wilaya hiyo.Alisema radi ilisababisha madhara kwa watu sita miongoni mwao akiwamo mtoto huyo na majeruhi, Melau Loita 35 aliyelazwa katika Hospitali ya Seliani iliyopo Ngaramtoni wilayani Arumeru.Alisema majeruhi wengine wanne walirejea nyumbani baada ya kuruhusiwa kutokana na kutopata majeraha makubwa.Alitoa alitoa rai kwa wananchi kuchukua tahadhari wakati huu wa mvua ikiwemo kutokaa katika maeneo hatarishi yanayoweza kugharimu maisha yao.Mkoani Mwanza, watu tisa wamefariki kwa mafuriko wilayani Sengerema kutokana na mvua kubwa iliyoanza kunyesha Jumamosi saa 12 asubuhi mpaka saa 7 mchana. Akizungumza na wakazi wa Kata ya Nyatukara wilayani humo, Mkuu wa Mkoa wa Mwanza, John Mongella alitoa pole kwa familia zote zilizopoteza ndugu na jamaa kutokana na mafuriko hayo.Alisema mvua imeendelea kunyesha katika sehemu mbali mbali za mkoa huo, na alithibitisha pia kuna mtu mmoja amefariki kisiwani kutokana na mvua hizo hizo.Aliwaomba wakazi wote wa Sengerema kuhakikisha wanahama katika maeneo yenye mafuriko na sehemu zote zenye makazi ya watu yaliyo karibu au pembezoni na mkondo wa maji.Mkuu wa Wilaya ya Sengerema, Emmanuel Kipole alisema waliofariki ni watoto watano ambao ni wavulana watatu na wasichana wawili na watu wazima wanne ambao wote ni wanawake.Kipole alisema pia mafuriko yamesababisha uharibifu mkubwa wa miundombinu kama Daraja la Nyatukara lililopo katika Kata ya Nyatukara.Imeandikwa na John Mhala Arusha na  <topic>: KITAIFA 